בהכרעת דין שניתנה ביום 7.2.06 הורשע הנאשם בשוד בנסיבות מחמירות, הפרעה לשוטר במילוי תפקידו, סיכון חיי אנשים במזיד בנתיב תחבורה, ובשהייה בלתי חוקית בישראל.
ביום 18.10.05, בשעה שלוש לפנות בוקר, החנתה גלי עמרן, נערה בת 18, את רכבה ברח' גולומב בירושלים. הנאשם, אשר שהה בישראל שלא כחוק, ניגש אל הנערה, כשבידו מברג, ודרש ממנה למסור לידיו את מפתחות הרכב, כשהוא אוחז במברג סמוך אל בטנה. הנערה מסרה לו את המפתחות ונמלטה בצעקות מן המקום. הנאשם נכנס לתוך הרכב, התניעו ונסע מהמקום כשפניו לרמאללה. בדרכו ליעדו הגיע הנאשם למחסום משטרתי ברמות. שוטר מג"ב סימן לנאשם לעצור לביקורת, וזה אכן עצר, אולם משהתקרב השוטר לרכב, נסע הנאשם במהירות מן המקום מבלי לאפשר לשוטר לבדקו. הנאשם לא עצר גם כאשר ג'יפ מג"ב החל לרדוף אחריו, והמשיך בנסיעה מהירה תוך שהוא חוצה בדרכו שלושה רמזורים באור אדום.
במסגרת הסדר טיעון, בעקבותיו תוקן כתב האישום באופן מינורי, הודה הנאשם בכל עובדות כתב האישום. יחד עם זאת טען, כי אין בעובדות אלה כדי לבסס את עבירת השוד המיוחסת לו. בעקבות הליך דיוני מקוצר, כפי שהוסכם על הצדדים, ואשר התבסס על ראיות מוסכמות שבכתב מתוך תיק החקירה ועל טיעוני הצדדים, הורשע הנאשם גם בעבירת השוד.
א. בשנת 2000, בהיותו בן 17 בלבד, הורשע הנאשם ע"י בימ"ש לנוער בכניסה לישראל שלא כחוק, בנשיאת סכין ובהחזקת נכס חשוד כגנוב. בגין אלה נדון למאסרים על תנאי.
ב. בשנת 2003 הורשע הנאשם בחמש עבירות של כניסה לישראל שלא כחוק בתקופה שבין 21.2.02 ועד 27.5.03. בגין עבירות אלה נדון למאסר בפועל לתקופה של 4 חודשים ולמאסר על תנאי. מאסר על תנאי בן 3 חודשים הופעל ורוצה בחופף.
ג. בשנת 2004 הורשע הנאשם בכניסה לישראל שלא כחוק, החזקת מכשירי פריצה, והפרעה לשוטר במילוי תפקידו, והפעם נדון למאסר לתקופה של חמישה חודשים. מאסר על תנאי בן 3 חודשים הופעל ורוצה בחופף.
ד. בשנת 2005 הורשע הנאשם בכניסה לישראל שלא כחוק, ונדון למאסר לתקופה של 4.5 חודשים. מאסר על תנאי בן 4 חודשים הופעל ורוצה בחופף. כן הוטל עליו מאסר על תנאי של 3 חודשים בגין עבירה על פי חוק הכניסה לישראל.
עונש מותנה זה הינו בר הפעלה בתיק שלפני.
לא חלף יום ממועד שחרורו ממאסרו האחרון וכבר הסתבך הנאשם בעבירות נשוא אישום זה, אלא שהפעם חלה קפיצת מדרגה בפעילותו העבריינית של הנאשם, כאשר תוך איום באלימות שדד את רכבה של המתלוננת.
הנאשם הודה במעשים שביצע כבר בעת חקירתו במשטרה, וגם בבית המשפט הודה בכל עובדות כתב האישום, תוך בירור אשמתו בעבירת השוד בהליך דיוני מקוצר. את שני אלה יש לזקוף לזכותו. מאידך, עברו הפלילי של הנאשם ונסיבות ביצוע העבירות מטים את הכף באופן מובהק לצד החומרה.
הנאשם בן בכור למשפחה בת 11 נפשות, ועל פי דבריו ביצע את העבירות בהן הורשע, כמו אלה הקודמות, בשל מצוקה כלכלית קשה של משפחתו. טענתו זו של הנאשם מהימנה עלי אולם אין בה כדי להקל עם הנאשם. אין המדובר במי שנכנס לישראל, שלא כחוק, על מנת לעבוד, אלא במי שנכנס לישראל דרך קבע על מנת לעבור עבירות. הנאשם בחר בעבריינות בישראל כדרך חיים ומקור פרנסה, ומאסרים חוזרים ונשנים שהושתו עליו לא הועילו להסיטו ממסלולו זה. התנהגותו זו, כמו גם זלזולו ברשויות אכיפת החוק, אינם מאפשרים גישה סלחנית.
מעשה חמור ומאיים, ודאי כשהוא מבוצע ברחוב שומם באישון לילה. מעשים כאלהפוגעים באופן חמור בתחושת הביטחון של הציבור, וביכולתו להלך או לנסוע בבטחה בעיבורה של עיר גם בשעות הקטנות של לילה.
א. מאסר לריצוי בפועל לתקופה של 30 חודשים. תקופת המאסר תימנה מיום מעצרו (18.10.05).
ב. הנני מורה על הפעלתו של עונש מאסר על תנאי בן 3 חדשים שהוטל על הנאשם בת"פ 3105/05 באופן שזה ירוצה במצטבר לעונש המאסר שהוטל בתיק זה.
ג. מאסר על תנאי לתקופה של שנה. התנאי הוא שהנאשם לא יעבור תוך שלוש שנים מיום שחרורו ממאסרו כל עבירת רכוש, או עבירה לפי ס' 332 לחוק העונשין, תשל"ז-1977.
ד. מאסר על תנאי לתקופה של 3 חודשים. התנאי הוא שהנאשם לא יעבור תוך שלוש שנים מיום שחרורו ממאסרו עבירה לפי חוק הכניסה לישראל, תשי"ב-1952.